“กรมอุทกศาสตร์” เตือนประชาชนริม “เจ้าพระยา” รับมือน้ำทะเลหนุนสูง 22-26 ก.ย.นี้
“กรมอุทกศาสตร์ กองทัพเรือ” ออกประกาศเตือนประชาชนที่อยู่ริมแม่น้ำ "เจ้าพระยา" เฝ้าระวังเตรียมรับมือ น้ำทะเลหนุนสูง ระหว่างวันที่ 22-26 ก.ย. นี้
“กรมอุทกศาสตร์ กองทัพเรือ” ออกประกาศเตือนประชาชนที่อยู่ริมแม่น้ำ "เจ้าพระยา" เฝ้าระวังเตรียมรับมือ น้ำทะเลหนุนสูง ระหว่างวันที่ 22-26 ก.ย. นี้
20 ก.ย. 2565

ผู้สื่อข่าวรายงานว่า วานนี้ (19 ก.ย.65) กรมอุทกศาสตร์ กองทัพเรือ ประกาศเรื่อง สภาวะระดับน้ำในแม่น้ำเจ้าพระยาบริเวณกองบัญชาการกองทัพเรือ จังหวัดกรุงเทพมหานคร และป้อมพระจุลจอมเกล้าฯ และพื้นที่ใกล้เคียง ในระหว่างวันที่ 22 – 26 ก.ย.2565 (ฉบับที่ 18/2565)
ทั้งนี้ เนื่องจากในวันที่ 22-26 ก.ย. 65 ระหว่างเวลาประมาณ 17.00 – 19.00 น. เป็นช่วงที่น้ำทะเลหนุนสูง บริเวณกองบัญชาการกองทัพเรือ กรุงเทพมหานคร ป้อมพระจุลจอมเกล้าฯ และพื้นที่ใกล้เคียง ประกอบกับมรสุมตะวันตกเฉียงใต้ที่พัดปกคลุมอ่าวไทยจะมีกำลังแรงขึ้น รวมทั้งมีการระบายน้ำบริเวณท้ายเขื่อนเจ้าพระยา
โดยลักษณะดังกล่าวอาจทำให้ระดับน้ำในแม่น้ำเจ้าพระยา เพิ่มสูงขึ้นกว่าปกติ โดยคาดหมายว่าที่บริเวณกองบัญชาการกองทัพเรือ กรุงเทพมหานคร และพื้นที่ใกล้เคียง และบริเวณป้อมพระจุลจอมเกล้าฯ และพื้นที่ใกล้เคียง ระดับน้ำจะมีความสูง ประมาณ 1.70 – 2.00 เมตร จากระดับทะเลปานกลาง
ดังนั้นจึงขอให้ระมัดระวังผลกระทบที่จะเกิดขึ้นจากระดับน้ำขึ้นสูงดังกล่าว และติดตามสภาวะระดับน้ำอย่างใกล้ชิด
ทั้งนี้ กรมอุทกศาสตร์ ได้แจ้งให้ทราบล่วงหน้าไว้ที่ “สภาวะน้ำแม่น้ำเจ้าพระยา” ในเว็บไซต์ของ กรมอุทกศาสตร์